2017 | 09 | 27

Patak Község Önkormányzata

Sajtóközlemény

SZOCIÁLIS FŐZŐKONYHA ÉS CSALÁDSEGÍTŐ, GYERMEKJÓLÉTI IRODA KIALAKÍTÁSA PATAKON

**Patak községben a lakosság korösszetétele és társadalmi helyzete miatt egyre nagyobb szükséglet mutatkozik a szociális szolgáltatások fejlesztése iránt. A település tulajdonában van egy olyan szerkezetkész, félbehagyott épület, amely alkalmas helyszíne lehet egy új szociális központnak. Patak Község Önkormányzata pályázatot nyújtott be a Terület- és Településfejlesztési Operatív Program keretében azzal a céllal, hogy a kihasználatlan ingatlanon szociális konyhát, valamint családsegítő, gyermekjóléti irodát alakítson ki.**

Patakon a demográfiai, illetve a társadalmi változások következtében szűkösnek mutatkoznak az önkormányzat szociális szolgáltatásainak kapacitásai. Az óvodai szociális konyha a 30 évvel ezelőtti megnyitás feltételei között üzemel. A családsegítő szolgáltatásokat ellátó szakember pedig az önkormányzati épületben dolgozik úgy, hogy irodáján többen osztoznak. Ezek a feltételek nem alkalmasak arra, hogy a kliensekkel megfelelően, bizalmas információkat megosztva tudjon foglalkozni.

Patak Község Önkormányzatának tulajdonában van egy szerkezetkész ingatlan a Kossuth út 4. szám alatt, amely befejezését követően alkalmas a kibővített szolgáltatások befogadására. A földszinten kialakítanak egy legfeljebb 350 adagos szociális konyhát, mellette étkező létesül. Az ingatlanban megfelelő hely biztosított a konyha teljes kiszolgálására (raktár, hűtőkamrák, főzőkonyha, mosogató, hulladéktároló). Az akadálymentesített épületben önálló családsegítő és gyermekjóléti iroda kap helyet. Az étel kiszállításához az önkormányzat új gépjárművet szerez be.

A projekt eredményeként az étkeztetésben érintett lakosok száma megduplázódik, és széles körben elérhető lesz a nyári gyermekétkeztetés is. Az étel kiszállítása minőségi előrelépés az étkeztetés területén. A családsegítés és gyermekjóléti szolgálat szolgáltatásai fejlődnek, nő az azt igénybe vevő lakosság komfortérzete. A projektnek köszönhetően a szolgáltatásokhoz történő egyenlő esélyű hozzáférés lehetősége javul.

A fejlesztés megvalósításához az Önkormányzat 98.579.059 Ft támogatást nyert el a TOP-4.2.1-15-NG1-2016-00023 azonosító számú pályázat keretében. A beruházás várhatóan 2019 október végéig fejeződik be.

Bővebb információ:

06-35-592-011

polgarmester@patak.hu